Die Pos | Sport | Plas-plas word stywe spiere só weer soepel
02 March 2018 l Andries van der Heyde l Views: 162 l 22 days ago
Die Pos is op Dinsdag 27 Februarie genooi om 'n aërobiese oefensessie saam met 'n klomp gesonde en fikse vroue op die dorp by te woon om self te ervaar wat hierdie oefeninge uitsonderlik maak. Op die foto is Linda Schoeman, Magdel Daniel, Mari Raath, Rina Habig en Rhönel Pienaar.
Die Pos is op Dinsdagoggend 27 Februarie na 'n swemskool op Bela-Bela genooi om eerstehands te ervaar wat aërobiese wateroefeninge aan 'n onfikse lyf kan doen.
Al was die verslaggewer die enigste man saam met die klomp vroue in die water, het die benoudheid gou verdwyn toe Rhönel Pienaar, een van die instrukteurs, almal aan die oefen gekry het deur onder die water te begin draf.
Die weerstand van die water laat dit voel asof 'n mens opdraande hardloop — teen die wind en teen 'n gemaklike pas. 'n Mens kan regtig binne die eerste paar bewegings agterkom dat jou spiere harder werk as wanneer 'n mens in die straat af stap.
Sodra die boksbewegings begin, verdriedubbel die waterweerstand omdat die bewegings baie vinniger gedoen word. Pienaar het gesê boksbewegings, wat in verskillende rigtings gedoen word, is veral baie goed om vroue se boarms fermer te maak.
Volgende was springaksies wat maak dat die deelnemer se lyf en bene ordentlik gestrek word — wat ook plofkrag verbeter.
Elke beenbeweging daarna — die skêr-, draai-, of skopbewegings — is in 'n liga van hul eie, want elke spier werk harder om balans en krag te bou.
Die truuk wanneer die spiere moeg raak, is om egalig asem te haal, al voel 'n mens gehidreerd. Gelukkig kan elkeen teen sy of haar eie pas en ritme oefen.
Die gevoel onder die vroue wat hierdie oefeninge al jare lank doen, is dat die water baie "sagter" met hul spiere werk teenoor swaar ge-wigte of die aanhoudende gestamp van ander oefeninge.
Mense wat onder meer heup- of knievervangings ondergaan het, kan baie baat by hierdie soort oefeninge, het Pienaar gesê.
Die aërobiese oefeninge duur sowat 45 minute en die oomblik dat jy uit die water klim, voel dit asof jy vir 'n uur met gewigte op 'n trap-meul geoefen het.
Dié oefening laat 'n mens egter dieper asemhaal, jou spiere voel meer soepel en 'n mens voel ongelooflik "wakker". Ongelukkig wakker dit ook 'n mens se eetlus aan!